夙興
作者：周邦彥
朝代：宋

paragraphs: 曈曈海底日，赤輝射東方。
先驅斂群翳，微露不成霜。
早寤厭床笫，起步東西廂。
引手視掌紋，黯黯未可祥。
念此閱人傳，三年得跧藏。
弛擔曾幾時，茲焉忽騰裝。
問今何所之，意行本無鄉。
晨鐘神慘悲，夜鼓思飛揚。
與俗同一科，何異犬與羊。
平明催放鑰，利害紛相攘。
顛倒走群愚，豈但渠可傷。